《书历科状元策后》
清代·陈曾寿

国家养士恩潭潭，临轩诏问尤尊严。焚香士求忠孝一，大廷策对天人三。

传胪归去驰御道，戴花拥马倾城瞻。虽云三年此故事，风行海澨歆穷檐。

持世长物只论语，众流截断群阴潜。空山腐儒风雨夜，掩卷寤寐唐虞酣。

鼓荡群动纳至静，止乱岂复劳兵戡。君臣意周礼至重，气象如日升东岩。

范公先忧自襕衫，何况天子门生衔。一生吃著语至陋，蒿梁硪柱视所担。

君不见流芳百世文文山，又不见万年遗臭留梦炎。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。